- Jeg synes ikke, det var en pæn udtalelse (fra statsminister Mette Frederiksen, red.), den måde hun brændte mig af på.

Sådan lød det blandt andet, da Donald Trump svarede DR's USA-korrespondent Lillian Gjerulf Kretz på hendes spørgsmål om, hvorvidt præsidenten ville komme til Danmark på et senere tidspunkt.

- Hun sagde absurd. Det er ikke det rette udtryk at bruge: Absurd, sluttede præsidenten.

Ifølge Lillian Gjerulf Kretz er Donald Trump blevet fornærmet over den danske statsministers sprogbrug.

- Der er ingen tvivl om, at Donald Trump er blevet personligt indigneret over statsministerens ordbrug, fortæller Lillian Gjerulf Kretz.

Mette Frederiksen kaldte Donald Trumps ide om at købe Grønland for "absurd" og sagde, at tiden, hvor man handlede med lande, heldigvis er ovre.

Forhold ikke fuldstændig ødelagt

Selvom det aflyste statsbesøg har fået opmærksomhed verden over, er det ikke ensbetydende med, at forholdet mellem USA og Danmark er slået helt i stykker. Det vurderer Lillian Gjerulf Kretz.

- Det er ikke sådan, at det vigtige forhold mellem USA og Danmark er fuldstændig knust. Forholdet fortsætter, og der bliver arbejdet på højtryk på det diplomatiske niveau i dag.

Dog skal der nok arbejdes lidt på at forbedre det personlige forhold mellem de to statsledere, vurderer hun.

Kommer en anden gang

Donald Trump henviste ved pressebriefingen til, at USA tidligere har udvist interesse i at købe Grønland.

- Præsident Truman sagde: Hvad med Grønland? Og han talte meget åbent om det, og dengang var det en stor sag.